Noodfondse vir KZN-vloedslagoffersPres. Cyril Ramaphosa kom in Amanzimtoti in KwaZulu-Natal aan, waar storms groot skade aangerig het. (Foto: GCIS) Pres. Cyril Ramaphosa het gesê die regering gaan noodfondse beskikbaar stel aan inwoners van KwaZulu-Natal, waar ŉ hewige storm Maandagaand enorme skade aangerig het. Hy het ook sy diepe medelye met slagoffers en hulle familielede betuig. Minstens 51 mense is dood en talle is beseer, word steeds vermis of is dakloos gelaat nadat die storm losgebars het. Teen Maandagaand het die nooddienste reeds sowat 2 000 noodoproepe ontvang. Lede van die weermag en polisie is ontplooi en verskeie noodlenigingsoperasies verskaf reeds op grondvlak hulp. Ramaphosa het van ŉ vergadering in Kaïro, Egipte, direk na KwaZulu-Natal gereis om homself van die situasie te vergewis. “Ons moet nooddienswerkers prys, op nasionale, provinsiale en plaaslike vlak, vir die talle lewens wat hulle gered het. “Daar was ook verstommende reddingspogings deur baie gewone mense, wat in die modder of vloedwater ingespring het om kinders te red, of hulle geliefdes, vriende en bure. Welgedaan aan diegene wat groot risiko’s geneem het om dit te doen,” het Ramaphosa gesê. Ramaphosa het gesê meer as ŉ duisend mense is ontwrig en alle vlakke van die regering werk saam om minstens kos, skuiling, beddens en toiletgeriewe beskikbaar te stel. Die president het gesê hy het reeds die tesourie gevra vir noodfondse om die provinsie se inwoners by te staan. “Geld gaan beskikbaar gestel word. Hierdie is noodtoestande waarvoor ons begroot, so die geld gaan gebruik word om mense wat dit nodig het, te help. Dit gaan tyd neem, maar die Suid-Afrikaanse regering op alle vlakke sal daar wees om ons mense te help,” het Ramaphosa gesê. Hy het onder meer ŉ perseel in Chatsworth besoek en ŉ krans gelê waar sewe mense dood is, toe hul huis weens vloedskade ineengestort het. Ramaphosa sal binne die volgende paar dae ook na die Oos-Kaap reis waar swaar reën minstens twee lewens geëis en groot skade aan infrastruktuur aangerig het.